Vuê al è martars e a 11 a buinore su Radio Onde Furlane al torne Babêl Europe, la trasmission cuindisinâl dedicade ae produzion musicâl tes lenghis minorizadis dal continent.
Dentri di chest apontament si fevelarà di grups storics, espressions musicâls impuartantis di diviersis nazionalitâts de Europe, che cu la lôr ativitât a àn segnât la culture di chês comunitâts e che, almancul in cualchi câs, a son daûr a memoreâ trente o plui agns di ativitât cun progjets multimediâi di pueste.
Storie, memorie e in cualchi câs ancje raritâts discografichis si incrosaran cu la atualitât, tra videos, films e discs jessûts tai ultins mês.
Il percors al cjaparà dentri Asturiis, Ocitanie, Scozie, Paîs Basc e Sardegne, cu lis gnovis iniziativis che a tocjin i Dixebra e i Massilia Sound System, il salt tal passât dal punk gaelic di Thing Upstairs, la scolte di un classic dai Negu Gorriak e une altre cerce dal disc plui resint di Dr. Dreer & CRC Posse, Cabudanni.
Cheste pontade di Babêl Europe, dopo de direte di vuê, de repliche di doman a une dopo di misdì e di chê di sabide ai 3 di Jugn a une e mieze dopo di misdì, si podarà tornâ a scoltâle in rêt, compagn di chê altris, sul sît internet di Radio Onde Furlane.
La radio libare dai furlans si scolte sui 90 Mhz pe plui part dal Friûl, sui 90.200 in Cjargne e in rêt, par dut il mont, ae direzion www.ondefurlane.eu.
fur_Latn fur_Latn fur_Latn fur_Latn fur_Latn fur_Latn